
VINERI, IUNIE 2016. NAZCA, PERU.




O MUSCĂ VIOLET bâzâie în cerc deasupra unui bărbat cu ochi căprui, înjunghiat în dreptul inimii. O alta se așază pe mânerul cuțitului, dar își ia imediat zborul, alungată de pașii celor doi polițiști care se apropie.

— Îi bag în mă-sa pe toți turiștii ăștia! spune unul dintre ei când ajunge lângă cadavru.

Bărbatul care vorbise privește încruntat în toate părțile. Din cele peste douăzeci de cocioabe aflate pe strada acum pustie, doar două sunt locuite. Într-una stă un dealer de droguri ușoare pe care ei îl arestaseră de mai multe ori, în cealaltă o bătrână care trăiește singură de când i-a murit nepoata.

Zidurile caselor părăsite sunt acoperite de graffiti multicolore și buruieni. Aerul e fierbinte și îmbâcsit de praf. Un Volkswagen Camper cu cauciucurile tăiate a fost abandonat la câțiva zeci de metri distanță, lângă o clădire din care a rămas doar fațada albastră. În afară de zumzăitul muștelor și de lătratul prelung al unui câine, niciun alt sunet nu se aude lângă ei.

Ce naiba a căutat ăsta aici? se uită polițistul la bărbatul ucis. Cămașa kaki, plină de sânge, este acoperită parțial de o vestă cu multe buzunare, pe unul dintre ele fiind imprimată o siglă roșie, blugii bleumarin sunt tăiați în genunchi, iar bocancii sunt plini de noroi întărit.

— Rucsac n-are, mobil nici atât, nu se vede niciun aparat foto și buzunarele alea multe sunt goale, mormăie bărbatul pentru sine.

Aruncă o privire rapidă către partenerul său, aflat în fața sa, o alta către necunoscut și se întoarce cu spatele.

— Un’-te duci, Jesús? îl întreabă colegul său.

— Să iau telefonul din mașină, răspunde acesta fără să se uite înapoi.

— Îl suni pe Diego?

— Da, Luis, îl sun pe Diego. Ai vreo problemă cu asta?! se oprește bărbatul cu mâna pe portieră.

— Știi bine că nu-mi place de el!

— Dar de ăia 500 de soli pe care-i primești pentru fiecare pont, îți place?

Luis își îndeasă mâinile în pantaloni și ridică din umeri. Colegul său apelează un număr și scoate un pachet de gumă de mestecat din haină.

— Rosado sunt, vino pe Loque Lupanqui! Pe colț e o dărâmătură verde deschis. La 20 de metri mai sus.

Închide convorbirea fără să aștepte confirmarea celuilalt și aruncă mobilul pe scaunul șoferului. Își trage cascheta pe ochi și își aranjează uniforma în reflexia din geam.

— Mă îndoiesc că femeile se excită atunci când te văd la televizor vorbind despre cadavrul unui alb nenorocit!

— Doar pentru că Gina te așteaptă doritoare și umedă seară de seară, nu înseamnă că…

— Nenorocitule, n-o băga pe Gina în gura ta slobodă! îl amenință Luis cu degetul.

— Pentru informarea ta, cu fiecare cadavru găsit, dacă nu cade ceva, tot pică, rânjește Rosado și scuipă guma. Doar tu ești prost că te-ai oprit în Gina.

Luis sare cu pumnul ridicat spre el.

— Bine, bine, retrag ce-am spus! râde Rosado în hohote. Nu în Gina, cu toate că și asta ai făcut-o, dar te-ai oprit la Gina. E mai bine-așa?

— Du-te-n pizda mă-tii, nu știu de ce dracu’ îți suport mârlăniile! îi aruncă Luis vorbele în față.

— Pentru că suntem prieteni de când aveai 5 ani și mă-ta te lăsa la noi acasă, mort de foame? A, și poate pentru că ți-am salvat curul de vreo câteva ori?

Luis se răsucește pe călcâie și se întoarce lângă bărbatul mort.

— Notează, că acum vine Diego și n-apucăm să ne facem treaba cum trebuie! spune peste umăr.

— Da, să trăiți! La ordin! îl salută Rosado în batjocură, apropiindu-se cu pași mari.

Luis examinează cadavrul din cap până în picioare și începe să dicteze:

— Victima e un bărbat caucazian, fără acte asupra sa, cu vârsta cuprinsă între 42 și 45 de ani. Are părul grizonant, constituție atletică, înălțime aproximativ… Pune talpa bocancului lângă capul victimei, pășind spre picioarele acesteia… un metru șaptezeci și cinci, plus sau minus cinci centimetri.

Se apleacă de mijloc, uitându-se cu atenție la cuțit.

— Până la efectuarea autopsiei, putem afirma că moartea a survenit instantaneu, în urma unei plăgi realizată cu o armă albă la nivelul pieptului. Lama nu se vede, dar studiind mânerul din os fără încrustații, cel mai probabil e scurtă și lată, asemănătoare cu cea a unui cuțit de cizmă.

Rosado scrie rapid, scrijelind foaia subțire, aprobând cu capul constatările colegului său.

— Nu înțeleg de ce-ar vrea un turist să se plimbe la marginea orașului, în direcția opusă Liniilor! își freacă Luis barba. Tu de ce crezi c-a venit aici?

— Dacă voia droguri, a greșit strada, spune colegul său. Idiotu’ ăla de vizavi vinde marijuana doar în centru, niciodată acasă la el.

— Chiar să fi căutat niște iarbă, cine naiba l-ar trimite în Lupanqui? ridică Luis sprâncenele. Mergând cu ideea mai departe… dacă a venit, de ce n-a plecat?

— Poate că-l încurca cuțitul ăla din piept? îl lovește Rosado cu cotul, rânjind.

Se aude un motor de mașină în apropiere și Luis se duce spre intersecția din capătul străzii.

— Cine e? Diego?

— Nu-i văd Ford-ul, se uită polițistul în ambele direcții.

— Legistul a zis când ajunge?

— Era în Lima, la o conferință. Deci nu mai devreme de mâine la prânz.

— Aha, se scarpină Rosado în cap, împingând cascheta în spate. O să fie o după-amiază a dracului de lungă!








CU DOUĂ LUNI ÎN URMĂ. BERLIN, GERMANIA.


MATHIAS EIFFEL COBOARĂ cu greutate din mașină, refuzând ajutorul șoferului său. Portarul îi deschide ușa cu capul plecat, mormăind un salut.

— Guten Tag! rostește Mathias gâfâind. Was für ein schrecklicher Tag1!

Apasă butonul liftului și câteva minute mai târziu, Mathias intră în apartamentul situat la etajul opt al clădirii Selenium din centrul Berlinului. Blocul, auster la exterior, fusese reconstruit în anii ’70, proprietarii păstrându-i stilul Bauhaus interbelic. Mathias și-a cumpărat acest apartament în 2007, chiar înainte să se îmbolnăvească Zösel.

Își dezbracă pardesiul, își agață pălăria în cuier și se duce la barul din partea stângă a living-ului. Înfrigurat, își toarnă două degete de Bourbon și se mută lângă fereastră. Ceața din ultima perioadă îl împiedică să vadă Turnul Televiziunii. Realizează (oare pentru a câta oară?) că urăște vremea de aici. De când Zösel și-a petrecut ultimele luni din viață într-o clinică la mică distanță de Selenium, Berlinul i se pare cenușiu, umed și trist.

Gândurile îi zboară la casa de pe malul lacului Genfersee2, la zilele însorite de acolo, mirosul de cetină și apă sărată. Scutură din cap, pentru a alunga imaginile din Elveția. Acum are treburi mai importante de făcut. Nu peste mult timp cei aleși vor sosi la întâlnire și trebuie să fie pregătit. Astăzi este o zi mare și Mathias de-abia așteaptă să îi cunoască.

În mijlocul biroului din lemn de trandafir și mahon sunt așezate șase dosare din piele neagră, cel aflat deasupra având inscripționată în dreapta jos cifra unu roman. Mathias trage scaunul în dreptul teancului de dosare, ia o telecomandă și aprinde luminile candelabrului, apoi îl ia pe primul.

— Christina Frey, citește bărbatul cu voce tare. Născută pe 15 septembrie 1970 în Dresden, 45 de ani, inspector de taxe, vorbitoare nativă de germană. Limba engleză de nivel mediu.

Mathias se uită cu atenție la fotografia femeii, observându-i pomeții colțuroși, nasul lung și bărbia pătrată.

— Un metru șaizeci, optzeci de kilograme, ochi albaștri, profil androgin, păr blond închis.

Întoarce pagina și citește detaliile pe care detectivul particular Luca Gottlieb le găsise despre Christina Frey. Lesbiană, necăsătorită, într-o relație de lungă durată cu o profesoară. În fiecare an, își petrece vacanța de vară aproape de Cercul Polar, într-un cătun de lângă Trømsø, în partea de nord a Norvegiei. Rece și calculată, este persoana ideală să se ocupe de finanțele grupului și să-i țină în frâu pe ceilalți.

Pune dosarul în stânga, lângă laptop și îl deschide pe al doilea.

— Silvia Zaha din Barcelona, data nașterii 9 iulie 1991, 24 de ani. Liber profesionistă, mustăcește Mathias. Catherine Zeta-Jones în variantă spaniolă. Vrea să demonstreze că poate reuși în viață bazându-se doar pe inteligență. Sex-appeal-ul e secundar, însă le posedă pe amândouă din plin. Gottlieb aflase că Silvia Zaha are centura neagră la taekwondo și că în ultimii patru ani organizase mai multe expediții în Asia, Noua Zeelandă, America Centrală și de Nord. Pe lângă catalană, vorbește fluent engleza, italiana și româna.

— Karol D. Sowell, născută pe 21 martie 1971 în Green Bay, Wisconsin, Statele Unite ale Americii, continuă Mathias. Are aproape 45 de ani și de peste 20 de ani este angajată ca fotograf profesionist la Greenpeace. Cunoaște foarte bine spaniola și America de Sud fiindcă a locuit în Argentina în anii ’90.

Imaginea cea mai recentă fusese realizată la o cafenea de lângă Poarta Brandenburg. Femeia a sosit în Berlin cu câteva zile în urmă pentru a participa la o conferință pe teme de ecologie. Tunsă scurt, neglijent, cu un breton ce îi acoperă fruntea lată, Karol D. Sowell pare genul de aventurier care nu dă doi bani pe frumusețea exterioară. Ochiul său drept este puțin mai mare decât cel stâng și nasul triunghiular îi umbrește buza superioară, dar Mathias a reținut dantura perfectă și zâmbetul frumos.

Brățara metalică a ceasului de la mână se întrevede sub marginea cămășii albe și verifică câte minute mai are la dispoziție.

— Acum bărbații, murmură el, citind în gând informațiile din cel de-al patrulea dosar.

Tymon Woźniak, 43 de ani, de origine poloneză. Născut în Marea Britanie pe 3 ianuarie 1973. Bunica sa a fost persecutată pe timpul războiului și a reușit să se refugieze în Littleborough, un mic orășel situat la câțiva kilometri de Manchester. Firma la care a lucrat consultant în resurse umane în ultimii optsprezece ani a intrat în faliment. A aplicat pentru posturi vacante în cadrul câtorva companii multinaționale, fără succes, însă. Ideea unui an sabatic3 i s-a părut foarte interesantă, așa că acum este șomer și călătorește prin Europa bucurându-se de viață. Știe engleză și puțină poloneză.

Ia paharul cu whisky de pe birou, umezindu-și buzele în lichidul maroniu. Întinde mâna după următoarea biografie, citind din nou cu voce tare. 

— Neville Roux, francez. Neville a crescut în Thonon-les-Bains, un oraș cu 35.000 de locuitori din Franța, la 40 de kilometri de Geneva. Are un metru optzeci și cinci de centimetri înălțime, 98 de kilograme, păr roșcat, ochi verzi și poartă barbă. Data nașterii este 2 decembrie 1977, deci a împlinit 38 de ani. Din 2004 până în 2012 a lucrat ca instructor de snowboarding în Elveția. În iarna din 2013 a schimbat continentele și s-a mutat în Japonia, la una dintre cele mai exclusiviste stațiuni de acolo. Nu s-a adaptat în Asia și astfel în 2014 a plecat în emisfera sudică, în Thredbo, Australia4. Acum a venit acasă fiindcă peste zece zile se căsătorește sora sa, Denise. Pe lângă franceză, Neville Roux se descurcă foarte bine în engleză și are noțiuni elementare de japoneză.

— Petr Svoboda trăiește în Germania, dar este originar din Karlsbad5. A împlinit 31 de ani pe 19 martie și este arheolog. Poartă ochelari, conduce o Mazda din 1992, are un metru optzeci și trei de centimetri și 80 de kilograme. Svoboda a făcut parte din echipa de arheologi care a descoperit un tezaur trac6 în Bulgaria, cu câțiva ani în urmă. Și el vorbește engleza la nivel avansat, în plus are cunoștințe de greacă veche și latină.

Se ridică și se duce la fereastră. Ceața s-a risipit și s-a transformat într-o ploaie măruntă. Are palmele transpirate, inima îi bate cu putere, venele de la tâmple îi pulsează ritmic. Și-a reprimat atâta timp gândurile legate de expediție, încât acum, când este aproape de primul act al acesteia, toate emoțiile ies la suprafață.

— Trebuie să apară, unul câte unul. Probabil Christina Frey va ajunge prima, se uită Mathias la ceas.

Pune pe birou dosarul lui Petr Svoboda și se îndreaptă spre living. În lumina difuză ce trece prin perdelele ce acoperă ferestrele înalte, Mathias vede canapeaua maro, decorată cu perne cappuccino, străjuită de rafturi pline cu cărți. Pictura în ulei ce îl înfățișează pe Zylan, calul preferat al lui Zösel, este agățată deasupra canapelei, fiind luminată de lămpi din alamă, primite de Zösel de la bunicul său și recondiționate de Mathias. În mijlocul încăperii se află o masă cu picioare scurte, iar în partea opusă două scaune tapițate cu catifea grena. Covorul arămiu cu modele egiptene îmbracă podeaua din lemn de bambus, încărcând ansamblul mobilierului de epocă.

— Hmm, nu sunt suficiente locuri pentru noi toți, își spune Mathias în barbă.

Traversează living-ul și deschide o ușă dublă către sala de conferințe, folosită ca salon de luat masa atunci când trăia Zösel. Chiar în fața sa, pe peretele opus, o oglindă cu rama în formă de corabie înlocuiește un alt tablou, depozitat în cutia cu valori de la bancă, ce îi înfățișează pe el și pe Zösel la 20 de ani de la căsătorie. După moartea ei, Mathias nu a mai suportat să îi vadă chipul fericit, neatins de boală, și a înlocuit pictura.

Pune palma pe spătarul unui scaun tapițat - din cele opt aflate în jurul mesei - și se uită în ambele direcții, de parcă ar prezida discuția cu cei aleși. Un sentiment înălțător îl cuprinde și i se umezesc ochii. Momentul așteptat a sosit în sfârșit, iar el, Mathias Eiffel, este cel care va schimba lumea.



* * *


APARIȚIA CHRISTINEI FREY nu îl surprinde, știa de la început că ea va ajunge prima la întâlnire.

— Bună ziua, mă bucur să vă cunosc! rostește Mathias în germană.

— Bună ziua, domnule Eiffel! îi răspunde aceasta, intrând în hol. Mulțumesc pentru invitație!

Când să închidă ușa, Mathias aude un semnal sonor. Silvia Zaha și Tymon Woźniak coboară din lift, fără să știe că merg în același loc.

— Bine ați venit, eu sunt Mathias Eiffel! spune în engleză. Vă așteptam!

Tymon Woźniak se oprește în mijlocul palierului, uitându-se întâi la Silvia Zaha, care înaintează cu pași apăsați, apoi la Mathias, care așteaptă zâmbitor în prag.

— Tymon Woźniak, nu-i așa? îl întreabă Mathias.

— Da-da, eu sunt!

— Vă rog să intrați, vă voi explica totul în câteva minute!

Mathias se retrage cu spatele, pentru a-i lăsa să pătrundă în apartament. Apasă un buton și le arată un dulap încastrat în peretele de lângă intrare. Așteaptă ca nou-veniții să își scoată hainele și să le pună pe umerașe. Îi conduce către fosta sufragerie, arătându-le locurile din jurul mesei.

— Mai așteptăm câteva persoane. Deci, te rog, domnule Woźniak, poți să le întrebi pe aceste două doamne dacă doresc ceva de băut? Barul este acolo! arată Mathias către colțul încăperii.

Woźniak se uită după gazda lor, dar nu se mișcă. Sprâncenele blonde îi sunt arcuite și privirea albastră aruncă întrebări mute.

— Hei, tipule, l-ai auzit pe bătrân! trece Silvia Zaha pe lângă Woźniak doar pentru a se opri un metru mai departe, în fața oglinzii. Își aranjează două bucle rebele, zâmbind în oglindă către bărbat, își verifică rujul și își îndreaptă colierul metalic.

Christina Frey o analizează din cap până în picioare și pufăie pe nas. Rochie neagră, mulată pe corp, cizme cu toc înalt, manichiură îngrijită. Se gândește la cămașa ei, transpirată la subraț, de unghiile roase din carne și de talia care i se revarsă peste cureaua de la blugi.

Inspiră adânc și continuă cu Woźniak. Are părul blond tuns periuță, de aceea începutul de calviție în formă de V de pe frunte nu este foarte vizibil. Pare obosit și răcit, ridurile de sub ochi accentuându-i paloarea. Nu și-a dat jos geaca din piele și Christina Frey bănuiește că tricoul polo de dedesubt e necălcat.

Se aud zgomote în hol și privirile celor trei se îndreaptă către ușă. Mathias Eiffel intră primul, urmat de o femeie blondă cu părul scurt, de un tânăr cu ochelari rotunzi și cămașă în carouri, ultimul fiind un bărbat îmbrăcat sport, cu pantaloni de schi și pulover pe gât.

— Pentru că toți vorbim engleză la un nivel conversațional bun, vă sugerez să o adoptăm ca limbă oficială a grupului, spune Mathias, văzând că cei șase s-au așezat.

— Suntem un grup?! râde Silvia Zaha.

— Atunci o echipă, dacă vă place mai mult acest cuvânt, îi cuprinde Mathias cu privirea. Voi începe prezentările, pentru a ne cunoaște, după aceea voi trece la subiectul întâlnirii. Eu sunt Mathias Eiffel și…

— Sunteți miliardar? îl întrerupe Silvia, ridicând ochii către el.

— Milionar, zâmbește Mathias în colțul gurii. După al doilea război mondial, tatăl meu a pus bazele unei firme de prelucrare de minereu aurifer. Locuiesc în acest apartament doar atunci când sunt nevoit, în rest îmi petrec zilele în Elveția, unde am o casă pe malul unui lac.

Se aude soneria de la intrare și Mathias se îndreaptă într-acolo.

— Vă rog să vă simțiți ca acasă! Domnul Woźniak vă va arăta unde e barul.

Christina Frey își ascunde degetele sub masă și se uită într-o parte, Silvia Zaha îl studiază pe roșcatul care s-a așezat în fața ei, iar Woźniak o întreabă pe femeia tunsă scurt dacă dorește ceva de băut. Tânărul cu ochelari face însemnări într-un caiet de matematică și îi ignoră pe ceilalți.

Mathias Eiffel intră cu ultimul venit și îi arată singurul scaun liber, în stânga sa. Acesta salută tăcut adunarea, înclinând capul către femei.

— Acum suntem toți, rostește Mathias, deci putem începe. Ultimul domn sosit se numește Luca Gottlieb și este detectiv particular. Datorită lui am ajuns să vă cunosc și să cred că sunteți perfecți pentru misiune.

— Am fost verificați?! se ridică Silvia Zaha.

— Cel puțin în ultimele două luni, îi răspunde netulburat Mathias. Voi continua cu prezentările de la stânga domnului Gottlieb, până ajung din nou la mine. Doamna de lângă el se numește Karol D. Sowell și este fotograf. Urmează Silvia Zaha, domnișoara îngrijorată. Începând cu 2011, ea a făcut parte din câteva expediții internaționale pentru găsirea și recuperarea de artefacte, organizând unele dintre ele.

Auzind cuvântul expediții, tânărul cu ochelari îi aruncă o privire scurtă Silviei.

— În fața mea se află domnul Tymon Woźniak, care a fost amabil și v-a servit băuturile. În ultimul an a cutreierat lumea în lung și în lat, deoarece firma la care lucra a dat faliment.

Woźniak se mișcă pe scaun, fără să își găsească locul.

— În stânga dumnealui… Domnul Neville Roux, sportiv și instructor de snowboarding, continuă Mathias.

Neville ridică mâna ca într-un salut la final de cursă.

— Urmează Christina Frey. Ea lucrează ca inspector de taxe chiar aici, în Berlin. În dreapta mea îl am pe domnul Petr Svoboda, arheolog.

— O adunătură pe cinste! râde Karol D, uitându-se pe rând la ceilalți.

— Un grup cu adevărat heterogen, spune Petr cu voce moale.

— Domnul Gottlieb a petrecut mult timp în căutarea voastră și este convins că, într-un fel sau altul, puteți ajuta grupul nostru.

— La ce anume vă referiți? întreabă Neville. Ați tot menționat că suntem un grup…

— Înainte de toate, voi face o introducere, pentru a înțelege mai bine ce am de gând, se ridică Mathias.

Își încheie haina la cei doi nasturi și trage mânecile cămășii în exterior.

— Am ajuns deja de douăzeci de minute și n-am aflat nimic! își aruncă Silvia părul pe spate. Timpul meu este prețios.

— Vă promit că nu mai durează mult, domnișoară, și veți afla despre ce este vorba, se uită Mathias în ochii ei negri.

— Cred că toți suntem curioși. 

— Peru este o țară de pe coasta de vest a Americii de Sud, fiind înconjurată de Ecuador, Columbia, Brazilia, Bolivia, Chile și Oceanul Pacific, începe Mathias să povestească. Și-a dobândit independența față de Imperiul Spaniol în 1821. Anul trecut avea o populație estimată la 31,5 milioane de locuitori.

— Mă simt ca la școală, bombăne Silvia. Ne dați test la final? Ca să știu dacă trebuie să-mi iau notițe.

— De la nord la sud, țara are trei mari regiuni, continuă Mathias, ignorând comentariul tinerei. În stânga este coasta, în fapt o câmpie întinsă și aridă, în mijloc sunt Munții Anzi, iar în dreapta, spre Brazilia, este jungla. Adică Pădurea Amazoniană, care acoperă 60% din întreaga țară. Peru este una dintre cele mai variate țări din lume din punct de vedere geografic și climatic.

— E o țară spectaculoasă, îl completează Karol D., dând din cap.

Toți ochii se mută pe ea, Gottlieb preferă să se ridice fără să o privească.

— Sunt nord-americancă, însă am locuit șase ani în Argentina. Am fost de mai multe ori în concediu în Peru, spune Karol D.

— Unii poate știți deja… se uită Mathias la Karol D., alții nu, deci mă veți ierta dacă spun lucruri cunoscute. La 420 de kilometri sud de Lima, pe Autostrada Panamericană, se află situl arheologic Nazca. Nasca în spaniolă. Acolo se găsesc peste 900 de geoglife, acestea fiind cele mai vestite din lume. Geoglifele sunt desene foarte mari, realizate pe pământ și formate prin dislocarea pietrelor, fragmentelor de roci, copacilor sau pietrișului.

— Alea de la Nazca sunt unice, completează Karol D.

— Nu sunt singurele din regiune, continuă Mathias. S-au mai descoperit geoglife și în Bolivia, Chile, Brazilia, dar și pe alte continente, în Europa, America de Nord sau Australia. Cinci mii de geoglife au fost catalogate în Chile… cele mai numeroase din toate locurile de pe pământ. În Bolivia sunt numai linii, însumând peste 160 de kilometri. 

— E una și în Anglia, în Uffington. Am văzut-o acum câțiva ani! se ridică Woźniak, ieșind din starea de apatie.

— Da, calul alb, zâmbește Mathias, mulțumit că îi atrage pe cei aleși în poveste.

— Iar la muzeul Victoria & Albert din Londra am văzut boluri din ceramică ce au aparținut culturii Nazca, spune Woźniak gesticulând cu ambele mâini. Unul avea desenați niște pești, altul o pasăre. Mi le aduc aminte foarte bine fiindcă m-a impresionat calitatea picturii.

— Așa este, aprobă Mathias. Ca orice societate pre-columbiană, Nazca nu a avut un sistem de scriere. Iconografia și simbolurile policrome de pe obiectele din ceramică serveau ca mijloace de comunicare. Asemeni culturii Paracas, cu care a mers o perioadă în paralel, societatea Nazca se baza pe agricultură, în ciuda faptului că ambele erau localizate pe coasta peruană, în zonele deșertice. Nevoia i-a învățat, astfel că au inventat tehnici agricole, considerate de către cercetătorii moderni drept „avansate”. Au creat canale colectoare, au construit rezervoare și au învățat să se folosească de inundațiile din timpul verilor.

— Rezervoare și canale? Vorbim despre o societate de acum… câți ani? Două mii? ridică Silvia sprânceana.

— Da, au fost vizionari! intervine Petr în discuție. Rețelele lor de apeducte sunt adevărate realizări de inginerie hidraulică. Au realizat un sistem de irigații cu ajutorul unor conducte subterane, cu guri de vizitare pentru a curăța sau a realiza reparații. Multe se folosesc și în zilele noastre.

— Tu ești arheolog, nu-i așa? îl întreabă Silvia.

— Da, își aranjează Petr ochelarii pe nas. Sunt fascinat de nivelul la care ajunseseră anumite culturi sud-americane, cu mult timp înainte să fie descoperite și cucerite de spanioli.

Mathias îl privește pe Gottlieb, care așază pe masă un pahar cu apă minerală.

— Foarte interesant tot ce povestiți! Dar geoglifele la ce foloseau? Cum le-au făcut și de ce? întreabă Neville, aruncând un picior peste celălalt ca în filmele americane vechi.

— Aici, cu permisiunea domnului Eiffel, aș interveni eu.

Gottlieb îl privește pe Mathias, așteptând aprobarea acestuia.

— Domnul Gottlieb s-a ocupat îndeaproape de proiect, spune milionarul. În vara lui 2014, am aflat că un cercetător, Eduardo Herrán Gómez de la Torre, a descoperit alte geoglife, printre care o pasăre, un șarpe și o linie în zig-zag. De atunci, colaborăm strâns pentru a planifica această expediție.

Gottlieb își drege vocea, ia o gură de apă minerală și începe să vorbească.

— În ultimii doi ani, am citit o mulțime de documente, cărți și articole despre geoglifele de la Nazca, hârâie bărbatul. Am vizionat înregistrările tuturor expedițiilor oficiale din ultimii zece ani și chiar am fost acolo de trei ori.

Gottlieb se ridică și face câțiva pași. Pune mâinile pe spătarul scaunul pe care stă Neville și se apleacă spre el.

— Ați întrebat, domnule Roux, la ce foloseau desenele. Pot să vă spun că nimeni nu știe cu siguranță. Sunt zeci de interpretări ale cercetătorilor, niciuna împărtășită de o majoritate. Fiecare idee are susținătorii săi, dar și o mulțime de oponenți.

— Zeci de interpretări?! se uită Neville peste umăr.

— De la unele argumentate științific, în opinia mea cele mai apropiate de adevăr, cum ar fi explicațiile religioase, până la unele de-a dreptul fanteziste - aeroporturi spațiale și mesaje pentru civilizațiile extraterestre.

— Greu de crezut că de pe ele decolau nave spațiale! zâmbește Neville. Sau aterizau.

— Ipoteza asta poate fi într-un fel adevărată… spune Gottlieb. La capătul mai multor linii drepte există gropi circulare cu diametrul de zece metri, umplute cu pietre arse. Adăugând calitatea incontestabilă a țesăturilor pe care indigenii din triburile Paracas și Nazca le produceau, a fost avansată ideea că stăpâneau tehnica zborului cu balonul cu aer cald.

— Mie nu-mi vine să cred așa ceva! Exact cum spunea și domnișoara, arată Neville către Silvia, culturile existau înainte de Hristos. Iar zborul cu balonul s-a inventat… când? Cu câteva sute de ani în urmă? Știu că au fost niște francezi, parcă pe la începutul secolului 19.

— Mai precis pe 21 noiembrie 1783, menționează Gottlieb. Domnul Svoboda a spus mai devreme că e fascinat de nivelul de dezvoltare al acestor culturi, înainte de cucerirea spaniolă. Gândiți-vă că populațiile Nazca și Paracas aveau aproximativ 25-30 de mii de locuitori. Timp de o mie de ani și treizeci de generații, acești indieni băștinași au muncit să scoată pietrele roșiatice de deasupra pentru a scoate la iveală pământul gălbui de sub ele.

— Însă cu ce scop?! insistă Neville, uitându-se la Gottlieb. 

— Mulți cercetători sunt de acord cu faptul că liniile drepte sau curbe ar corespunde unor drumuri sacre, desenele ar fi reprezentări ale zeilor, iar toate în ansamblu ar fi fost folosite pentru ritualuri ceremoniale, în special de invocare a ploii.

— Are logică interpretarea, spune Petr.

— Da, se întoarce Gottlieb către el. Dar la fel de logică e și cea legată de activitatea lor de bază, agricultura. Mulți cercetători sunt convinși că geoglifele ar fi reprezentarea unui calendar astronomic timpuriu. Această carte a cerului ar indica drumul pe care-l parcurg astrele și, la vremea respectivă, i-ar fi ajutat pe indienii Nazca să-și planifice activitățile anuale de plantare, irigare, recoltare.

— Trebuie să recunosc… lecțiile de istorie nu m-au pasionat niciodată, intervine Christina pentru prima dată în discuție.

Se uită pe rând la Silvia și Karol, apoi la Petr, Neville și Woźniak.

— Văd că fiecare a găsit câte un punct atractiv în prezentarea de azi, în afară de mine. Până la urmă, domnule Eiffel, de ce ne-ați chemat aici?

— Motivul pentru care v-am adunat nu ar fi avut sens fără explicațiile legate de cultura Nazca și de tot ceea ce au realizat acești indieni pre-incași, spune Mathias. Am vrut mai întâi să înțelegeți despre ce este vorba, pentru a primi un răspuns pozitiv la propunerea pe care o am în gând.

— Și care este aceasta? întreabă Christina.

— V-am ales pe voi șase pentru a porni o expediție în Peru, în deșertul Sechura, unde se află geoglifele Nazca și Paracas!

Mathias face o pauză de câteva secunde, pentru a vedea efectele spuselor sale.

— Pentru a găsi o comoară veche de două mii de ani.

Christina deschide gura, dar nu reușește să articuleze niciun cuvânt. Silvia se ridică cu un licăr în ochii negri și o fluturare de zâmbet pe chip.



* * *


— HAHAHA! BATE NEVILLE cu piciorul în podea. Vreți să plecăm în Peru să găsim… hahaha… ce anume?!

Woźniak duce paharul la buze și se uită la Karol D., care visează cu ochii deschiși.

— După câte ați aflat despre indienii Nazca și posibilele interpretări ale celor mai faimoase geoglife… răspunde Mathias tărăgănând cuvintele, credeți că timp de doi ani v-am căutat, am făcut cercetări și v-am adus aici doar pentru a vă trimite după o simplă comoară?

— Dacă ziceați că vreți să căutăm orice altceva, v-aș fi mulțumit pentru lecția de antropologie și aș fi plecat în secunda următoare, spune Christina. Scoate mâinile la vedere, uitând că are unghiile neîngrijite. Dar misiunea asta schimbă cu totul datele problemei, continuă ea fără urmă de zâmbet pe chipul pătrățos.

— De ce le-ar schimba? saltă Neville din umeri. Exceptându-i pe… cum ziceai că te cheamă?

— Petr Svoboda.

— Domnul Svoboda…

— Petr, te rog! Suntem de aceeași generație, își aranjează bărbatul ochelarii pe nas.

— Deci în afară de Petr și Silvia, care se pare că știu să găsească diamante și lingouri din aur, noi, ceilalți, nu avem vreo idee de cum se face treaba asta.

Neville se ridică și o privește intens pe spanioloaică.

— Pot să-ți spun Silvia, da?

Bruneta înalță o sprânceană și își umezește buzele cu limba.

— Poți să-mi spui cum vrei după ce termin cu tine! atacă ea.

— La dracu’, atunci mă bag! strigă bărbatul. Cât de greu poate să fie să găsești o comoară?

Tensiunea din cameră se spulberă și toți încep să râdă.

— Înainte de a continua și a vă explica mecanismul expediției, intervine Mathias în discuție, stingând râsetele, vreau să realizăm un sondaj, pentru a afla câți sunt de acord cu această aventură.

Mathias îi face semn francezului să ia loc și se uită pe rând la cei prezenți.

— Domnule Gottlieb, doriți să mergeți în Peru ca reprezentant al meu?

— Știți foarte bine, domnule Eiffel, că este o onoare să vă ajut, rostește detectivul, trecându-și mâna prin părul scurt.

— Doamna Sowell?

— V-am spus că am trăit în America de Sud, va fi o plăcere să mă reîntorc, îi zâmbește Karol D. Iubesc peisajele aride, alternarea perioadelor de arșiță cu cele ploioase și oamenii incredibili de acolo!

— Domnișoară Zaha, se uită Mathias la brunetă, posedați o experiență bogată și dacă sunteți de acord să vă duceți la Nazca, mă bazez că veți realiza o planificare riguroasă. În ceea ce mă privește, și sper că ceilalți nu vor avea ceva împotrivă, veți conduce grupul.

— În Spania nu ținem la protocol, domnule Eiffel, deci puteți să mă strigați Silvia. Își aruncă părul pe spate și ia o gură de apă. Cred că ați știut din prima clipă că voi accepta fără rezerve orice propunere interesantă. Iar aceasta este una originală, trebuie să recunosc.

— Domnule Woźniak, trece milionarul la bărbatul în haină de piele, ați dori să vedeți și alte geoglife, într-o cu totul altă lume, la mii de kilometri distanță?

— Am văzut că ați aflat despre situația mea profesională. Știți că sunt șomer… și mă plimb de colo-colo. N-am nimic mai bun de făcut în momentul ăsta, flutură Woźniak palmele.

Mathias înclină capul către el, zâmbind în colțul buzelor.

— Urmează domnul Roux. Știu că iubiți zăpada, frigul și sporturile de iarnă. Peru este la polul opus din toate punctele de vedere, inclusiv climaterice. Dar mai știu că în America de Sud încă nu ați ajuns. Ați fi de acord să schimbați din nou continentul?

— Așa e, îi dă dreptate roșcatul, acolo n-am fost. Acum vin dintr-o stațiune montană din Australia, înainte am lucrat în Asia. Australia nu e neapărat o destinație populară de iarnă, însă mi-a plăcut. Mă tentează propunerea dumneavoastră, cu toate că habar n-am ce înseamnă o expediție.

— Mă bucur să vă avem la bord, domnule Roux!

— Cu o mențiune. E foarte important să aflu când doriți să plecăm, reia Neville. Am venit acasă pentru nunta surorii mele și…

— Nunta e… în două săptămâni, corect? îl întreabă Gottlieb.

— Da! se uită bărbatul cu ochii mari.

— Fiți fără grijă, pregătirile vor dura aproximativ o lună! îl asigură detectivul. Nu-i așa, domnișoară Zaha?

— N-ar trebui să-mi ia mai mult de 30 de zile realizarea planului de călătorie, se ridică Silvia. Realist vorbind, ne putem baza că în 35-38 de zile decolăm. Prefer să am o marjă de siguranță… Am pățit-o, deci știu despre ce vorbesc.

— Ok, atunci merg și eu! bate Neville o dată din palme.

— Doamna Frey? Oder Fräulein Frey7? o face Mathias atentă.

— Fräulein, ja8! pronunță Christina printre dinți, ridicând ochii din podea.

— Pe dumneavoastră v-am chemat astăzi deoarece am aflat despre interesul pe care îl aveți în Norvegia, aproape de Cercul Polar. Dar și datorită realizărilor profesionale în domeniul contabilității și colectării taxelor.

— Ah! alege nemțoaica să exclame.

— Ce interes ai tu la Cercul Polar? se întoarce bruneta către ea.

— Nimic important, coboară Christina din nou ochii.

— Din contră! împunge Silvia arătătorul în masă. Nu-mi plac surprizele, deci trebuie să cunosc orice amănunt, mai ales că voi conduce expediția.

— Herr Eiffel, nu știu de ce ați menționat Norvegia! Nu cred că privește pe nimeni ce treabă am acolo! Iar dacă anumite persoane nu pot trăi fără informația asta, eu părăsesc grupul acum.

— Es tut mir Leid, Fräulein Frey9! renunță Mathias încă o dată la limba engleză. Bitte gehen Sie nicht10! Bitte11!

Christina înclină capul, acceptându-i scuzele, și își reia locul pe scaun.

— A fost greșeala mea, nu trebuia să menționez nimic, se uită Mathias la brunetă. Într-adevăr, motivul pentru care domnișoara Frey se duce în Norvegia nu are legătură cu misiunea noastră. Și nici nu va avea vreodată!

— Vă mulțumesc, domnule Eiffel! roșește Christina pe jumătate de obraz.

— În aceste condiții, domnișoară Frey, vreți să vă alăturați grupului nostru? o întreabă milionarul.

— Mai am multe zile de concediu de luat din 2015, deci pot pleca în Peru, răspunde fără țintă.

— Mă bucur să vă avem alături! Și ultimul… dar nu cel din urmă, surâde Mathias, domnul Svoboda.

— Da, eu sunt! se uită acesta pe deasupra ramei ochelarilor.

— Îmi pot doar închipui ce sentimente ați avut atunci când ați ajutat la descoperirea tezaurului din Bulgaria. Nu vreau să presupun greșit, sperând că veți face parte din cei șapte. Recunosc că mă bazez pe iubirea dumneavoastră pentru arheologie și pe entuziasmul îndreptat către culturile sud-americane, dorindu-mi să fie atât de puternice încât să spuneți da.

— Mi-am imaginat că va fi vorba de un proiect legat de munca mea. Am devenit destul de cunoscut după Sveshtari. Dacă aveam altceva în lucru, v-aș fi refuzat convocarea încă de la telefon. Am aplicat anul trecut pentru un post în cadrul unei expediții în Africa, dar vineri am primit refuzul organizatorilor.

— Să înțeleg că veniți alături de noi? îl întreabă Mathias.

— Da. Mi-ar plăcea să intru în grup, schițează Petr un zâmbet.

— Doamnelor, domnișoarelor și domnilor, vă mulțumesc tuturor! deschide milionarul brațele în laterale, învăluindu-i pe aleși într-o privire circulară. Sunt onorat că ați acceptat!

Face doi pași în lateral și își sprijină palmele pe spătarul scaunului. Sprâncenele maronii i se ridică în ritmul cuvintelor înspre părul încărunțit complet.

— Ani de zile am studiat fenomenul de la Nazca, m-am întâlnit cu cercetători, inclusiv cu de la Torre, pilotul despre care v-am povestit mai devreme. Concluziile lor divergente m-au determinat să mă întreb de ce atâtea minți luminate nu au reușit să ajungă la un consens privind motivele creării geoglifelor.

Christina pune coatele pe masă și se uită atent la Mathias, Gottlieb privește în jos, părând plictisit, iar Petr soarbe din pahar, fără să-și desprindă ochii de la milionar. Acesta povestește în continuare, la fel de cadențat ca la început:

— După toate cercetările personale, am tras și eu la o concluzie. Aceea că liniile de la Nazca indică direcția către una dintre cele mai vechi comori de pe continentul american, cea pe care vreau să o găsiți voi.

Mathias se oprește și îl roagă pe Gottlieb să îi aducă un pahar cu apă. Bea un sfert cu înghițituri mici, trage scaunul și continuă.

— Cred că ați auzit cu toții de El Dorado. Numele se traduce cel aurit, făcându-se referire la un șef de trib de pe teritoriul de astăzi al Columbiei, care s-a acoperit în praf de aur, s-a suit într-o plută și s-a scufundat în Lacul Guatavita. Totul parte a unui ritual mitic. Dar această legendă, însă, s-a schimbat de-a lungul anilor. El Dorado a devenit un oraș, apoi un regat și chiar un imperiu.

— Deci noi căutăm o comoară în Peru despre care lumea bănuiește că se află în Columbia? pufăie Silvia. O să m-ajute mult chestia asta la organizare!

— Ca și motivele pentru crearea geoglifelor de la Nazca, legenda este învăluită în mister, gesticulează Mathias. Însă cred că cele două sunt legate și anumite desene direcționează către locația în care se află El Dorado. De aceea v-am ales pe voi, să descoperiți adevărul.

— Dacă totul e o enigmă, știm măcar ce căutăm? întreabă Neville.

— Excelentă întrebare, domnule Roux! se întoarce Mathias.

— În perioada pre-columbiană și după aceea, aurul era la mare preț, pune Petr mâna pe masă, privind în gol. Adepții legendei El Dorado caută bijuterii cu pietre prețioase, obiecte pentru sacrificii religioase, artefacte, pocale, statuete sau monede din argint și în special aur.

Mathias îi aprobă spusele dând rar din cap, luând alte înghițituri de apă. Karol D. își schimbă poziția picioarelor și ascultă atentă. Woźniak deschide gura să spună ceva, dar se abține să îl întrerupă pe arheolog.

— Sunt o persoană ancorată în realitate, se aude vocea metalică a Christinei, deci trebuie să întreb! De ce-am pleca în Peru? Bănuiesc că ne veți deconta cheltuielile. Dar ce se va întâmpla în cazul în care vom avea succes?

— Aș prefera ca dumneavoastră să vă ocupați de latura economic

